APSTIPRINĀTI

ar VAS “Latvijas dzelzceļš” valdes

2024. gada 12. septembra lēmumu Nr.VL-1.6/288-2024

**Atļaujas piešķiršanas noteikumi darbu veikšanai dzelzceļa zemes nodalījuma joslā**

1. **Lietotie termini**
   1. **LDz** – valsts akciju sabiedrība „Latvijas dzelzceļš”;
   2. **darbi** – sliežu ceļa, inženiertehnisko būvju, kontakttīkla, elektroapgādes, signalizācijas, centralizācijas, bloķēšanas ierīču (turpmāk- SCB ierīču), sakaru ierīču, inženiertīklu u.c. būvniecības, uzturēšanas, remonta, montāžas/demontāžas darbi;
   3. **uzņēmējs** – komersants, kurš veiks darbus vai ir šo darbu pasūtītājs;
   4. **darbu vadītājs** – uzņēmēja pilnvarota persona, kurai ir tiesības vadīt attiecīgos darbus un kura ir atbildīga par drošu darbu veikšanu un tehnoloģijas ievērošanu;
   5. **tehnoloģiskais pārtraukums** – laika periods, kurā tiek pārtraukta vilcienu kustība dzelzceļa posmā vai atsevišķos posma vai stacijas ceļos, lai veiktu darbus (tiek izmantots arī termins “logs”);
   6. **LDz tehniskie noteikumi** – dokuments, kuru LDz izdod, pamatojoties uz Noteikumu par VAS “Latvijas dzelzceļš” pakalpojumiem būvniecības jomā (spēkā esošā redakcija publicēta LDz tīmekļa vietnē) prasībām;
   7. **BIS** – Būvniecības informācijas sistēma;
   8. **tehniskā uzraudzība**- uzraudzība, ko veic LDz speciālists ar mērķi nepieļaut vilcienu uzbraukšanu strādājošajiem, vai vilcienu sadursmi ar mašīnām, mehānismiem, instrumentiem vai būvmateriāliem, ja darbu procesā tiek pārkāpts gabarīts, dodot savlaicīgas norādes darbu izpildītājiem un galējas nepieciešamības gadījumā apturot vilcienu satiksmi.
2. **Vispārīgie noteikumi**
   1. Atļaujas piešķiršanas noteikumi darbu veikšanai dzelzceļa zemes nodalījuma joslā (turpmāk– Noteikumi) ir izdoti, pamatojoties uz Dzelzceļa likuma 17.pantu un ievērojot Ministru kabineta 15.07.2016. noteikumu Nr.472 “Publiskās lietošanas dzelzceļa infrastruktūras jaudas sadales noteikumi” prasības. Noteikumi nosaka atļaujas darbu veikšanai LDz pārvaldībā esošajās dzelzceļa infrastruktūras dzelzceļa zemes nodalījuma joslā (turpmāk – atļauja), tehnoloģiskā pārtraukuma piešķiršanas kārtību un tehnoloģiskā pārtraukuma atcelšanas vai pārcelšanas kārtību, uzņēmēja atbildību, kā arī pakalpojuma samaksas kārtību.
   2. Noteikumu aktuālā redakcija tiek publicēta LDz tīmekļa vietnē [www.ldz.lv](http://www.ldz.lv/) sadaļā “Biznesam”. Ja LDz veic Noteikumu grozījumus (tajā skaitā izmaiņas pakalpojuma samaksas nosacījumos), grozījumi un to spēkā stāšanās datums tiek publicēti LDz tīmekļa vietnē 30 (trīsdesmit) dienas pirms grozījumu stāšanās spēkā.
3. **Atļaujas darbu veikšanai dzelzceļa zemes nodalījuma joslā un tehnoloģiskā pārtraukuma pieteikšanas kārtība**
   1. Atļaujas darbiem, kuru izpildei nepieciešama vilcienu kustības pārtraukšana- “logs”, LDz izsniedz uz laiku līdz 7 dienām (ieskaitot).
   2. Pieteikt atļauju darbu veikšanai dzelzceļa zemes nodalījuma joslā un tehnoloģisko pārtraukumu ir tiesības uzņēmējam vai tā pilnvarotai personai, iesniedzot LDz pieteikumu, kura forma ir publicēta LDz tīmekļa vietnē [www.ldz.lv](http://www.ldz.lv) sadaļā “Biznesam” (turpmāk– pieteikums).
   3. Pieteikumā jānorāda:
      1. Uzņēmēja, pieteikuma iesniedzēja nosaukums, adrese, reģistrācijas numurs, bankas rekvizīti, kontaktinformācija;
      2. Būvprojekta vai būvobjekta (būvdarbiem) nosaukums, līguma ar LDz datums un numurs, ja darbi tiek veikti pēc LDz pasūtījuma;
      3. Darbu izpildes vieta:
         1. dzelzceļa iecirkņa nosaukums, ordinātas (posms, km, pikete);
         2. ja darbi tiks veikti stacijā– stacijas nosaukums, ceļš, pārmija;
         3. minimālais attālums no darbu izpildes vietas līdz tuvākajai sliedei;
         4. zemes vienības(-u) kadastra apzīmējums;
      4. Darbu apraksts, norādot pielietojamās mašīnas un mehānismus;
      5. Ja darbus paredzēts veikt ārpus bīstamās zonas (vairāk par 2,5 m no tuvākās sliedes), aprakstīt vai mašīnas, mehānismi vai cits aprīkojums jebkādā veidā var pārkāpt šo attālumu;
      6. Minimālo iespējamo attālumu no mašīnām, mehānismiem vai cita aprīkojuma līdz tuvākajam vadam, ja darbus paredzēts veikt elektrificētā līnijā vai blakus gaisvada elektrolīnijām, norādīt;
      7. Informācija par nepieciešamiem dzelzceļa infrastruktūras ierobežojumiem (signalizācijas, centralizācijas, bloķēšanas ierīču izslēgšana, sprieguma noņemšana kontakttīklā vai elektrolīnijās);
      8. Informācija par nepieciešamību LDz pārstāvjiem veikt darbu tehnisko uzraudzību;
      9. Vēlamais darbu uzsākšanas datums, uzsākšanas laiks un ilgums (darbu uzsākšanas un beigšanas laiks);
      10. Darbu vadītāja vārds, uzvārds, amats, telefona numurs, dzelzceļa speciālista apliecības numurs (ja ir);
      11. Uzņēmēja drošības apliecības numurs (ja ir);
      12. Par pieteikuma sagatavošanu atbildīgās kontaktpersonas vārds, uzvārds, telefona numurs;
      13. LDz tehnisko noteikumu numurs un datums, BIS lietas numurs (ja ir);
      14. Zemes lietošanas tiesību aprobežošanas līguma (ja tāds bijis paredzēts) datums un LDz numurs;
      15. Būvatļaujas izdošanas datums un numurs (būvdarbiem).
   4. Pieteikumu paraksta uzņēmēja pārstāvis, kurš ir pilnvarots apliecināt, ka:
      1. uzņēmējs uzņemas atbildību saskaņā ar Noteikumu 7.sadaļas nosacījumiem;
      2. uzņemas uzņēmēja pienākumu atlīdzināt šo darbu ietekmē trešajām personām radītus zaudējumus;
      3. ir iepazinies ar noteikumiem un garantē samaksu par LDz pakalpojumiem t.sk. par atļaujas pieteikuma izskatīšanu, atļaujas sagatavošanu un darbu tehnisko uzraudzību.
   5. LDz neizskata pieteikumus, kas noformēti, neievērojot LDz publicēto pieteikuma formu.
   6. Pieteikumu iesniedz šādos termiņos:
      1. ja darbi tiek veikti, ievērojot būvju tuvinājuma gabarītu, vai ar īslaicīgu gabarīta pārkāpšanu, kuru var nodrošināt starplaikos starp vilcieniem, un nav saistīti ar tehnoloģiskā pārtraukuma vilcienu kustībā piešķiršanu– ne vēlāk kā 5 darba dienas pirms darbu sākuma;
      2. ja darbi saistīti ar būvju tuvinājuma gabarīta pārkāpšanu un tehnoloģiskā pārtraukuma piešķiršanu, bet bez vilcienu atcelšanas– ne vēlāk kā 5 darba dienas pirms darbu sākuma, bet darbiem ar sarežģītiem darba noteikumiem (stacijas ceļu rekonstrukcija, pārmiju pārvedu ielikšana, kapitālā remonta veikšana, tiltu laiduma nomaiņa u.tml.) – ne vēlāk kā 10 darba dienas pirms darbu sākuma;
      3. ja darbi saistīti ar tehnoloģiskā pārtraukuma piešķiršanu ar kravas vilcienu atcelšanu – ne vēlāk kā 10 darba dienas pirms darbu sākuma;
      4. ja darbi saistīti ar tehnoloģiskā pārtraukuma piešķiršanu ar vietējo un piepilsētas pasažieru vilcienu atcelšanu un visos gadījumos, kad nepieciešama variantu grafika izstrāde – ne vēlāk kā 40 dienas pirms darbu sākuma;
      5. ja darbi saistīti ar tehnoloģiskā pārtraukuma piešķiršanu ar starptautisko pasažieru vilcienu atcelšanu – ne vēlāk kā 90 dienas pirms darbu sākuma.
   7. Pieteikumu nosūta uz e-pasta adresi [atlaujadarbiem@ldz.lv](mailto:atlaujadarbiem@ldz.lv).
   8. LDz izskata pieteikumu un izsniedz atļauju šādos termiņos:
      1. ja darbi nav saistīti ar tehnoloģiskā pārtraukuma piešķiršanu ne vēlāk kā 24 stundas pirms darbu veikšanas sākuma;
      2. ja darbi saistīti ar tehnoloģiskā pārtraukuma piešķiršanu bez pasažieru vilcienu atcelšanas – ne vēlāk kā 24 stundas pirms darbu sākuma, bet tehnoloģiski sarežģītiem darbiem (stacijas ceļu rekonstrukcija, pārmiju pārvedu ielikšana, ceļa kapitālā remonta veikšana, tiltu laiduma nomaiņa, u.tml.)– ne vēlāk kā 2 darba dienas pirms darbu sākuma;
      3. ja darbi saistīti ar tehnoloģiskā pārtraukuma piešķiršanu ar pasažieru vilcienu atcelšanu un visos gadījumos, kad nepieciešama variantu grafika izstrāde– ne vēlāk kā 10 dienas pirms darbu sākuma.
      4. ja darbi saistīti ar tehnoloģiskā pārtraukuma piešķiršanu ar starptautisko pasažieru vilcienu atcelšanu – ne vēlāk kā 47 dienas pirms darbu sākuma.
   9. Izskatot pieteikumu, LDz saskaņo ar uzņēmēja kontaktpersonu iespējamo tehnoloģiskā pārtraukuma sakuma un beigu laiku. Ja pieteikumā minētās ziņas ir nepilnīgas vai neprecīzas, LDz pieprasa nepieciešamo informāciju vai/un dokumentus un atliek pieteikuma izskatīšanu līdz pieprasītās informācijas saņemšanai.
   10. Atļaujā LDz nosaka vilcienu kustības organizācijas, darba vietas norobežošanas, vilcienu brīdinājumu izsniegšanas, SCB ierīču izslēgšanas, sprieguma atslēgšanas prasības, uzraudzības kārtību, kā arī citas drošības prasības.
   11. Atļauju ar nepieciešamo informāciju un satiksmes drošības prasībām vai pamatotu atteikumu sniegt atļauju LDz nosūta no e-pasta adreses [ldz.atlauja@ldz.lv](mailto:ldz.atlauja@ldz.lv) uz pieteikumā norādīto uzņēmēja e-adresi vai e-pasta adresi.
4. **Iesniegtas atļaujas grozīšana**
   1. Uzņēmējam ir tiesības pieteikt spēkā esošas atļaujas grozīšanu, iesniegumā norādot:
      1. Uzņēmēja nosaukumu, adresi, reģistrācijas numuru, bankas rekvizītus, tālruņa numuru, e-adresi vai e-pasta adresi;
      2. LDz izsniegtās atļaujas numuru un datumu;
      3. vēlamos grozījumus atļaujā;
      4. garantijas saistības samaksāt par pakalpojumu.
   2. LDz izskata iesniegumu par atļaujas grozījumiem un sniedz atbildi 3 (trīs) darba dienu laikā, skaitot no nākamās dienas pēc iesnieguma saņemšanas datuma. Ja iesniegumā minētās ziņas ir nepilnīgas vai neprecīzas, LDz pieprasa nepieciešamo informāciju vai/un dokumentus un atliek iesnieguma izskatīšanu līdz pieprasītās informācijas saņemšanai.
   3. LDz neveic grozījumus jau izsniegtajā atļaujā, ja šādi grozījumi paredz izraisīt vilcienu aizkavēšanu vai atcelšanu, citādi traucē jau saskaņoto dzelzceļa darbību vai ietekmē dzelzceļa satiksmes drošību.
5. **Izsniegtas atļaujas atcelšana, pārcelšana** **uz citu laiku vai dienu**
   1. Ārkārtējās situācijās (force majore) gadījumā izsniegtā atļauja var tikt atcelta nekavējoties ar vilcienu dispečera lēmumu, kas tiek noformēts kā reģistrēts rīkojums, paziņojot par to darbu vadītājam.
   2. Atkarībā no operatīviem darba apstākļiem, saskaņojot ar uzņēmēja norādīto kontaktpersonu piešķirtais tehnoloģiskais pārtraukums ar vilcienu dispečera lēmumu var būt pārcelts uz vēlāku laiku, bet ne vairāk kā par 1 stundu, skaitot no tehnoloģiskā pārtraukuma sākuma laika.
   3. Ja darbu gaitā tiek noskaidrots, ka darbi netiks pabeigti atļaujā norādītāja laikā, uzņēmēja darbu vadītājs par to nekavējoties informē LDz atbildīgo darbinieku, kas ir norādīts atļaujā, kurš ziņo vilcienu dispečeram un .
6. **Maksa un norēķinu noteikumi**
   1. Pakalpojumu cenas, neieskaitot pievienotās vērtības nodokli (PVN):

|  |  |  |
| --- | --- | --- |
|  | **Pakalpojums** | **Cena, EUR** |
| 6.1.1. | Atļaujas pieteikuma izskatīšana | 30.00 |
| 6.1.2. | Atļaujas noformēšana, ja darbi nepārkāpj būvju tuvināšanās gabarītu vai arī tiek izpildīti starplaikos starp vilcieniem | 75.00 |
| 6.1.3. | Atļaujas noformēšana, ja darbi pārkāpj būvju tuvināšanās gabarītu, ir nepieciešams veikt pasākumus, lai nepieļautu vilcienu kustību (“logs”), bet nav jāatceļ vilcieni | 106.00 |
| 6.1.4. | Atļaujas noformēšana, ja darbi pārkāpj būvju tuvināšanās gabarītu, ir nepieciešams veikt pasākumus, lai nepieļautu vilcienu kustību (“logs”) un ir jāatceļ vilcieni | 163.00 |
| 6.1.5. | Atļaujas noformēšana, ja darbi pārkāpj būvju tuvināšanās gabarītu un nepieciešams izstrādāt vilcienu kustības variantu grafiku | 431.00 |

* 1. PVN summa tiek aprēķināta saskaņā ar spēkā esošiem tiesību aktiem, aprēķinot maksu par pakalpojumu, un tiek uzrādīta rēķinā atsevišķi.
  2. Ja atļaujas pieprasītājs iesniedz pieprasījumu darbiem, kuru izpildei nepieciešams laiks ir vairāk par 7 dienām un darbu izpildes nosacījumi visā periodā paliek nemainīgi, tad LDz iekasē maksu tikai par pirmās atļaujas izsniegšanu.
  3. Maksa par atļaujas noformēšanu netiek piemērota, ja atļauja ir paredzēta avārijas seku novēršanai valsts vai pašvaldību inženiertīklos, sabiedrisku pasākumu organizēšanai, kā arī, ja LDz ir darbu pasūtītājs vai izpildītājs.
  4. Maksa par pieteikuma izskatīšanu un atļaujas izsniegšanu netiek atgriezta, ja darbi tiek atcelti atļaujas pieprasītāja iniciatīvas dēļ.
  5. Ja darbi tiek atcelti LDz iniciatīvas dēļ, izņemot 5.1. punktā norādīto situāciju, atļaujas pieprasītājs ir tiesīgs pieprasīt atmaksāt jau samaksāto summu par atļaujas noformēšanu.
  6. Norēķinu kārtība:
     1. LDz sagatavo rēķinu elektroniski, rēķinā norādot pieteikuma numuru un datumu, tā sagatavotāju un sagatavotāja kontaktinformāciju.
     2. Rēķins tiek nosūtīts no LDz e-pasta adreses [rekini@ldz.lv](mailto:rekini@ldz.lv) uz pieteikumā norādīto uzņēmēja e-adresi vai e-pasta adresi.
     3. Uzņēmējs apmaksā rēķinu 5 (piecu) kalendāro dienu laikā, skaitot no rēķina saņemšanas. Rēķina saņemšanas diena ir diena, kad rēķins nosūtīts uzņēmējam. Par rēķina samaksas brīdi uzskatāma diena, kad nauda ieskaitīta LDz norēķinu kontā;
     4. Ja rēķina samaksa tiek kavēta vairāk par 30 dienām, LDz ir tiesības, pamatojoties uz Civillikuma 1668.³ pantu, prasīt un saņemt kavējuma procentus 0,1% apmērā no parāda summas par katru kavējuma kalendāro dienu, bet aprēķinātā procentu summa nedrīkst pārsniegt parāda lielumu. Šādā gadījumā turpmākā atļauju izsniegšana minētajam uzņēmējam tiks veikta tikai pēc iepriekšējas samaksas par pakalpojumu.

1. **Atbildība**

Uzņēmējs uzņemas pilnu atbildību par tehnoloģiskā pārtraukuma laika neievērošanas sekām, LDz tehnisko noteikumu un atļaujā noteikto drošības prasību ievērošanu, LDz atbildīgo speciālistu, kuri veic uzraudzību, prasību izpildi un apņemas atlīdzināt visus zaudējumus, kas nodarīti dzelzceļa infrastruktūrai uzņēmēja, tā pilnvaroto personu, darbinieku vai apakšuzņēmēju rīcības (darbības vai bezdarbības) dēļ radušies LDz un trešajām personām sakarā ar tehnoloģiskā pārtraukuma laika neievērošanu, infrastruktūras objektu vai citu īpašumu bojāšanu vai iznīcināšanu, vides piesārņojumu. Uzņēmējam ir pienākums patstāvīgi atlīdzināt trešo personu radušos zaudējumus.

Valdes priekšsēdētājs A.Grinbergs